Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 319/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave

JEDINSTVENI DOKUMENT

„ÚJFEHÉRTÓI MEGGY”

EU br.: PGI-HU-02411 – 15.2.2018.

ZOI ( ) ZOZP (X)

1. Naziv

„Újfehértói meggy”

2. Država članica ili treća zemlja

Mađarska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6: Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Voće za konzumaciju u svježem obliku ili preradu sljedećih sorti vrste Prunus cerasus L. odabrano u istraživačkoj stanici Újfehértó može se koristiti za proizvodnju zaštićene oznake zemljopisnog podrijetla „Újfehértói meggy”: Újfehértói fürtös, Kántorjánosi 3, Debreceni bőtermő, Éva i Petri.

ZOZP „Újfehértói meggy” ima sljedeća kvalitativna svojstva:

— kožica: uvijek sjajna, tamnocrvene boje do boje crnog vina,

— meso: čvrsto, srednje obojenosti, osim sorte Debreceni bőtermő,

— okus: bez gorčine, usklađeno sladak i kiseo; sorte Kántorjánosi 3 i Éva malo su kiselije,

— udio šećera: najmanje 14 stupnjeva Brixa,

— omjer šećera/kiselosti: 8–20,

— ukupna kiselost: 0,6–1,5 %,

— najmanji promjer ploda: 19 mm.

Voće za konzumaciju u svježem obliku bere se kad je zrelo 80–90 %. Voće za preradu bere se kad je potpuno zrelo, odnosno kad se svi plodovi u krošnji lako odvajaju od peteljke.

Kad se prodaje za konzumaciju u svježem obliku, proizvod ima sljedeća svojstva: netaknut je i nema oštećenja; ima peteljku; čist je, bez vidljivih stranih tvari i zdrav, bez truleži, štetnih organizama ili pesticida. Kada se prodaje za preradu, ne mora imati peteljku.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

–

3.4. Posebni proizvodni postupci koji se moraju provesti na definiranom zemljopisnom području

Sve faze proizvodnje višnje „Újfehértói meggy” moraju se provesti na zemljopisnom području utvrđenom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Pakiranje proizvoda izrađeno je od drveta, kartona, plastike ili rupičaste plastične folije, težine od 250 g do 10 kg. Može se prodavati u rasutom stanju za industrijsku preradu ili izravno potrošačima. Pakiranjem se osigurava da voće zadrži svoja svojstva i ostane neoštećeno.

Proizvod se može skladištiti u hladnjači pod uvjetom da temperatura ne padne ispod 2 °C i da relativna vlažnost ne premašuje 80 %. Da bi se očuvala svježina višanja „Újfehértói meggy”, voće se može skladištiti u hladnjači najduže tri tjedna.

Višnje „Újfehértói meggy” moraju se pakirati na zemljopisnom području utvrđenom u točki 4. kako bi voće zadržalo svježinu i ostalo neoštećeno te kako bi se spriječilo smanjenje kvalitete, s obzirom na to da se opetovanim rukovanjem i prijevozom može oštetiti kožica, zbog čega voće počne truliti i postane neprikladno za prodaju.

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Oznaka zemljopisnog podrijetla može se koristiti samo za višnje koje potječu iz administrativnog područja sljedećih općina okruga Szabolcs-Szatmár-Bereg i koje se tamo uzgajaju:

Érpatak, Geszteréd, Kálmánháza, Nagykálló, Nyíregyháza-Bálinbokor, Nyíregyháza-Butyka, Nyíregyháza-Császárszállás, Nyíregyháza-Lászlótanya, Nyíregyháza-Újsortanya i Újfehértó.

5. Povezanost sa zemljopisnim područjem

Povezanost između višanja „Újfehértói meggy” i zemljopisnog područja temelji se na kvaliteti, čiji su ključni elementi navedeni u nastavku.

Prirodni čimbenici:

Zemljopisno područje nalazi se u središtu regije Nyírség, u okrugu Szabolcs-Szatmár-Bereg. Višnja se uzgaja u toj regiji izoliranih brežuljaka visine 20–50 m, koji se uzdižu nad poplavnim područjem rijeke Tise.

Godišnja količina padalina u središtu regije Nyírség iznosi 570–590 mm, ali u određenim područjima može biti i od 550 do 600 mm. Količina padalina tijekom sezone rasta iznosi oko 420 mm, od čega 65–78 mm padne u lipnju, što pogoduje uzgoju višanja „Újfehértói meggy”. Prosječna je temperatura 9,3–9,9 °C. Mraz se posljednji put javi sredinom travnja. Najtopliji je mjesec srpanj s temperaturama od 20,2 do 20,7 oC, što je za 1–2 oC niža temperatura nego u drugim područjima Velike nizine. Ljetna vrućina u tom je zemljopisnom području manje intenzivna nego u drugim dijelovima Velike nizine jer su tamo noći znatno hladnije, čak i ljeti. Proljeća počinju kasnije nego u okolnim regijama, pa cvjetovi višnje obično nisu izloženi proljetnom mrazu. Zemljopisno područje obično je izloženo velikim razlikama između dnevnih i noćnih temperatura tijekom razdoblja vegetacije višanja „Újfehértói meggy”. Iznimno toplo vrijeme na tom području započinje nakon prve polovine srpnja, ali do tada su višnje već obrane. Godišnje ima od 1 950 do 2 030 sunčanih sati, od čega 760–800 sati pripada ljetnom razdoblju.

Godišnja količina padalina u regiji Nyírség je 550–600 mm. Razdoblje vegetacije za „Újfehértói meggy” vlažnije je, a najviše kiše ima u kasno proljeće i rano ljeto.

Na definiranom zemljopisnom području prevladava pjeskovito tlo s humusom na pjeskovitim stijenama. Za tu vrstu tla svojstven je sadržaj humusa veći od 1 % i površinski sloj tla debljine od oko 40 cm. Ima dobar kapacitet zadržavanja vode, propusno je, prozračno i ne suši se lako, a nutritivni kapacitet dovoljan je za postizanje dobrog prinosa. Povećanjem rezervi dušika prinos se može znatno povećati. Uz prethodno navedenu vrstu tla prisutni su i veći ili manji komadi crveno-smeđeg šumskog tla, sa sadržajem humusa od 1 do 1,5 %. Svojstva tla povezana s upravljanjem vodom povoljna su jer uz relativnu propusnost vode tlo ima i dobru sposobnost zadržavanja vode. Daljnji su pozitivni čimbenici prozračnost i svojstva upravljanja hranjivim tvarima. Zahtjevi za proizvodnju višanja „Újfehértói meggy” savršeno odgovaraju svojstvima definiranog zemljopisnog područja i nije slučajnost da je u drugoj polovini 17. stoljeća proizvodnja višanja tamo započela, ni da je od tamo potekla sorta višanja Újfehértó „fürtös” te ni da većina usjeva višnje u okrugu Szabolcs-Szatmár-Bereg od tamo potječe.

Ljudski čimbenici

Lokalni selektivni uzgoj:

Vrste višanja s visokim prinosom, lokalno poznate kao „Fehértói csüngős Pándy” ili „Fehértói fürtös Pándy”, u Újfehértóu i njegovoj okolici proširile su se do prve polovine 20. stoljeća. Tijekom lokalnog selektivnog uzgoja, koji je započeo u istraživačkoj stanici Újfehértó tijekom 1960-ih pod vodstvom dr. Ferenca Pethőa, klonovi samoplodnih višanja visoke kvalitete i visokog prinosa koji se lako odvajaju od peteljke prikupljani su unutar i oko regije Újfehértó. Klon višnje s najpogodnijim svojstvima, ispitan testom P2, izdvojen je i klasificiran kao sorta kojoj je 1970. dodijeljeno privremeno državno priznanje pod nazivom „Újfehértói fürtös”. Lokalni selektivni uzgoj proširio se na okolne općine te regije. Sorte koje su ondje prikupljene isto tako su ispitane u Újfehértóu, a najboljim je sortama dodijeljeno državno priznanje (Debreceni bőtermő, Kántorjánosi 3, Petri, Éva).

Posebna kultura uzgoja:

Sorte višanja „Újfehértói meggy” imaju viseće krošnje i sklone su opadanju lišća, pa ih je svake godine potrebno redovito orezivati. Da bi se osigurala ravnomjerna izloženost krošnje svjetlu, pri orezivanju se ulaže puno truda kako bi se zadržao šiljati oblik ili oblik nalik stošcu.

Tijekom orezivanja pupova radi oblikovanja krošnje uklanjaju se svi okomiti pupovi – ili ako nema peteljke, oni koji vise prema dolje – pri čemu se na izdancima iz središnje osi ostavi peteljka duljine 1–2 cm. Nakon orezivanja preostali pupovi na bočnim granama imaju oblik riblje kosti. Slična se metoda orezivanja koristi i za stabla koja imaju plodove. Stožasti oblik koristi se i pri mehaničkom branju bočnih grana na otvorenim krošnjama.

Posebna svojstva

Višnja „Újfehértói meggy” nema gorčine, kožice je boje crnog vina ili tamnocrvene boje, obojena (osim sorte Debreceni bőtermő) i okusa koji je ugodno sladak i kiseo (za voće sorti Újfehértói fürtős, Debreceni bőtermő i Petri) ili blago kiseo (za voće sorte Kántorjánosi 3 i Éva).

Ta posebna svojstva proizlaze iz klimatskih i pedoloških uvjeta zemljopisnog područja i ljudskog znanja (odabir sorti i posebna kultura uzgoja) povezanog s Újfehértóom.

Povezanost sa zemljopisnim područjem

Na zemljopisnom području prevladava relativno velik broj sunčanih sati (950–1 030 sati), zbog čega višnje „Újfehértói meggy” imaju prepoznatljivu boju crnog vina ili tamnocrvenu boju.

Između velikih razlika u dnevnim i noćnim temperaturama te udjela šećera vlada odnos linearne regresije. Zbog znatne razlike u dnevnim i noćnim temperaturama na zemljopisnom području tijekom razdoblja vegetacije višnje „Újfehértói meggy” imaju visoki udio šećera (najmanje 14 stupnjeva Brixa), koji im daje ugodno sladak i kiseo ili blago kiseo okus.

Zbog kombiniranog učinka velike količine padalina na zemljopisnom području tijekom razdoblja vegetacije i dobrog kapaciteta zadržavanja vode pjeskovitog tla srednje gustoće s humusom, voće ima nizak udio kiselosti (ukupna kiselost od 0,6 do 1,5 %), što višnjama „Újfehértói meggy” također daje prepoznatljiv, ugodno sladak i kiseo ili blago kiseo okus.

Posebna metoda uzgoja za orezivanje višanja „Újfehértói meggy” u stožasti oblik krošnje osigurava dovoljnu izloženost ploda svjetlu tijekom dozrijevanja, čime se pridonosi i razvijanju tamnocrvene boje ili boje crnog vina ploda te slatkog i kiselog ili blago kiselog okusa.

Sorta koju je istraživačka stanica Újfehértó odabrala kao prvu bila je „Újfehértói fürtös”, čiji je plod postao poznat kao „Újfehértói” i u domovini i izvan nje. I druge odabrane sorte (Debreceni bőtermő, Petri, Kántorjánosi 3 i Éva) povezane su s područjem Újfehértóa, pa su i njihovi plodovi postali poznati pod zajedničkim nazivom „Újfehértói meggy”.

Od 2008. svake se godine održava festival na kojem se predstavljaju višnje „Újfehértói meggy”. Na natjecanjima u kuhanju i pravljenju slastica u okviru festivala od višanja „Újfehértói meggy” pripremaju se kolači, štrudle i druga jela s višnjama.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

https://gi.kormany.hu/foldrajzi-arujelzok

(1) SL L 343, 14.12.2012., str. 1.